Lars T. Platou

Lars Tokstad Sem Platou (1920–2003) var en norsk politiker (H), ingeniør og gårdbruker. Han var stortingsrepresentant for Hedmark fra 1965 til 1977.

 Liv og virke 
Han vokste opp på Ajer i Furnes. Foreldrene var gårdbruker og sivilingeniør Fridthjof Fredrik Sem Platou og hustru Johanne Marie Tokstad.

Han var utdannet sivilingeniør i elektroteknikk (sterkstrøm) fra NTH. Han tjenestegjorde som soldat i 1940 og ble såret i en trefning med tyskerne ved Tangen. Som student i Trondheim engasjerte han seg for motstandsbevegelsen.

Platou fikk skjøte på morsslektens gård, Tokstad i Veldre, i 1941 og begynte i familiebedriften Elektrobygg på Hamar i 1948. Han var også selvstendig konsulent.

I 1950-årene var han formann i Bondelaget i Veldre og Hedmark.

 Politisk og offentlig arbeid 
Platou var medlem av Ringsaker kommunestyre 1952–1967, medlem av formannskapet 1960–1967 og medlem av Hedmark fylkesting 1964–1967. Han var fylkesformann i Hedmark Høyre 1950–1960.

Platou var stortingsrepresentant for Hedmark i tre valgperioder 1965–1977. Han var formann i Stortingets finanskomité i perioden 1969–1973. Våren 1969 var han saksordfører for Borten-regjeringens forslag om merverdiavgift og bidrog til at det ble vedtatt.

Kåre Willoch anså Platou som selvskreven kandidat som finansminister i en fremtidig regjering.

Platou ble innstilt som ny partiformann i 1970, men tapte voteringen på landsmøtet. Han satt som viseformann under Willoch og senere Erling Norvik fra 1970 til 1978.

I tiden etter stortingsvalget i 1977, da det ikke var vanlig for partiet å forhåndsutpeke en statsministerkandidat, var Platous navn nevnt i pressen. I 1980 var Platou blant pådriverne for å få Jo Benkow valgt til partiformann.

Etter tiden på Stortinget var han styreformann i AS Oplandske Dampskibsselskap 1974–1982, formann i representantskapet i AS Christiania Bank og Kreditkasse 1978–1990 og formann i bedriftsforsamlingen i AS Raufoss Ammunisjonsfabrikker 1985–1988. Han hadde også mange tillitsverv i AS Vinmonopolet.

Platou utgav flere bøker om slekts- og lokalhistoriske emner på eget forlag.

 Æresbevisninger 
Han ble tildelt Deltagermedaljen i 1945, Skibladnermedaljen i 1980 og Kongens fortjenstmedalje i gull i 1982.

 Referanser 

 Eksterne lenker 


Kategori:Stortingsrepresentanter fra Høyre
Kategori:Stortingsrepresentanter for Hedmark
Kategori:Stortingsrepresentanter 1965–1969
Kategori:Stortingsrepresentanter 1969–1973
Kategori:Stortingsrepresentanter 1973–1977
Kategori:Høyres ledelse
Kategori:Norske bønder
Kategori:Norske elektroingeniører
Kategori:Alumni fra NTH
Kategori:Kongens fortjenstmedalje i gull
Kategori:Deltagermedaljen
Kategori:Personer fra Ringsaker kommune
Kategori:Personer tilknyttet Vinmonopolet